

LĒMUMS

Ādažos, Ādažu novadā

2025. gada 24. jūlijā **Nr. 306**

**Par Ādažu novada pašvaldības Iepirkumu komisijas sastāva apstiprināšanu**

Atbilstoši Publisko iepirkumu likuma 24. panta otrajai daļai, Iepirkuma komisiju izveido katram iepirkumam atsevišķi vai uz noteiktu laikposmu. Izveidojot iepirkuma komisiju (turpmāk – Komisija), pasūtītājs nodrošina, lai šī Komisija būtu kompetenta jomā, kurā tiks slēgts iepirkuma līgums. Komisija. Minētā likuma 24. panta trešā daļa nosaka, ka Komisiju izveido vismaz triju locekļu sastāvā. Ja iepirkuma paredzamā līgumcena ir lielāka par 1 000 000 euro, pasūtītājs Komisiju izveido vismaz piecu locekļu sastāvā.

Saskaņā ar Publisko iepirkumu likuma 24. panta pirmo daļu, Komisijā iekļauj personas, kurām nav piemērots administratīvais sods par pārkāpumiem publisko iepirkumu un publiskās un privātās partnerības jomā — tiesību izmantošanas aizliegums — aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana, vai šā soda izpilde ir beigusies. Pasūtītājs pirms Komisijas izveidošanas vai jauna locekļa iekļaušanas Komisijā minēto informāciju par personu iegūst publikāciju vadības sistēmā, lai pārliecinātos par Komisijas locekļu amata pretendentu tiesībām ieņemt šo amatu.

Atbilstoši Pašvaldību likuma 10. panta pirmās daļas 10. punktam, dome ieceļ amatā amatpersonas normatīvajos aktos paredzētajos gadījumos, bet likuma 53. panta pirmā daļa nosaka, ka atsevišķu pašvaldības funkciju vai uzdevumu veikšanai var iesaistīt sabiedrības pārstāvjus, iekļaujot tos komisijās, kā ar komisiju sastāvā var iekļaut domes deputātus. Likuma 53. panta otrā daļa nosaka, ka komisijas izveidošanas nepieciešamību, sastāvu un darba organizāciju nosaka likums, domes lēmums vai domes pieņemts nolikums.

Visi Komisijas locekļi kļūs par valsts amatpersonām atbilstoši Likuma “Par interešu konflikta novēršanu valsts amatpersonu darbībā” (turpmāk – Likums) 4. panta pirmās daļas 24. punktam, kas noteic, ka par valsts amatpersona ir publiskā iepirkuma komisijas loceklis.

Komisijas locekļu amata kandidāti Everita Kāpa, Evija Šēfere, Gatis Miglāns ir valsts amatpersonas, kurām saskaņā ar Likumu ir nepieciešama amatu savienošanas atļauja atbilstoši Likuma 4. panta pirmās daļas 14. punktam, kā arī 4. panta otrajai daļai.

Likuma 8.¹ panta 4¹. daļa noteic, ja institūcija, kas ieceļ, ievēlē vai apstiprina personu valsts amatpersonas amatā, ir tā pati, kura saskaņā ar šā Likuma 7. panta attiecīgās daļas noteikumiem lemj par atļauju savienot valsts amatpersonas amatu ar citiem amatiem, pamatojoties uz personas sniegto informāciju, jautājumu par atļauju savienot amatus izlemj, arī ieceļot, ievēlot vai apstiprinot personu attiecīgajā amatā. Šādā gadījumā nav nepieciešamas citas atļaujas attiecīgo amatu savstarpējai savienošanai. Šā panta piektajā daļā minētos jautājumus izvērtē un atspoguļo lēmumā par iecelšanu, ievēlēšanu vai apstiprināšanu amatā.

Izvērtējot Komisijas locekļu pienākumus var secināt, ka amatu savienošana Komisijas locekļiem neradīs interešu konflikta situāciju, nebūs pretrunā ar valsts amatpersonai saistošām ētikas normām, kā arī tā nekaitēs amatpersonas tiešo pienākumu veikšanai.

Neskatoties uz doto atļauju savienot amatus, minētajām amatpersonām ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot iepriekš minētos pienākumus, pastāv iespēja, ka persona var nonākt interešu konfliktā, kā arī atteikties no amata pienākumu veikšanas vai valsts amatpersonas amata savienošanas visos gadījumos, kad ētisku apsvērumu dēļ varētu tikt apšaubīta tās darbības objektivitāte un neitralitāte.

Pamatojoties uz Publisko iepirkumu likuma 24. pantu, Pašvaldību likuma 10. panta pirmās daļas 10. punktu un 53. panta pirmo un otro daļu, “Par interešu konflikta novēršanu valsts amatpersonu darbībā” 4. panta otro daļu, 7. panta ceturto un sesto daļu, 8.¹ panta 4¹. daļu, ņemot vērā amata pretendentu profesionālo kvalifikāciju, kompetenci, pieredzi, spēju objektīvi izvērtēt iepirkumu jomas jautājumus pašvaldībā, kā arī ņemot vērā Finanšu komitejas 16.07.2025. atzinumu, Ādažu novada dome

**NOLEMJ:**

1. Apstiprināt Ādažu novada pašvaldības Iepirkumu komisiju uz domes pilnvaru laiku 5 (piecu) locekļu sastāvā:
   1. Gatis MIGLĀNS – pašvaldības domes priekšsēdētājas vietnieks attīstības jautājumos;
   2. Valērijs BULĀNS, Ādažu novada iedzīvotājs;
   3. Uģis DAMBIS, Ādažu novada iedzīvotājs;
   4. Everita KĀPA, Centrālās pārvaldes Juridiskās un iepirkumu nodaļas vadītāja;
   5. Evija ŠEFERE, Centrālās pārvaldes vecākā iepirkumu speciāliste, juriste.
2. Apstiprināt Gati MIGLĀNU par Komisijas priekšsēdētāju.
3. Atļaut:
   1. Gatim MIGLĀNAM savienot pašvaldības domes priekšsēdētājas vietnieka attīstības jautājumos amatu ar Komisijas priekšsēdētāja amatu;
   2. Everitai KĀPAI savienot Centrālās pārvaldes Juridiskās un iepirkumu nodaļas vadītājas amatu ar Komisijas locekļa amatu;
   3. Evijai ŠEFEREI savienot Centrālās pārvaldes vecākās iepirkumu speciālistes, juristes amatu ar Komisijas locekļa amatu.
4. Lēmums stājās spēkā ar 2025. gada 1. augustu, un jaunizveidotā Komisija pārņem pašvaldības līdz š.g. 1. augustam uzsāktās un nepabeigtās iepirkuma procedūras.
5. Ar šī lēmuma spēkā stāšanos spēku zaudē 2021. gada 27. jūlija lēmums Nr. 20 “Par Ādažu novada pašvaldības Iepirkumu komisijas sastāva apstiprināšanu”.
6. Centrālās pārvaldes Personāla nodaļas vadītājai L.Raiskumai informēt Valsts ieņēmuma dienestu par grozījumiem Ādažu novada pašvaldības valsts amatpersonu sarakstā likumā „Par interešu konflikta novēršanu valsts amatpersonu darbībā” noteiktajā kārtībā.
7. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU